**Predkladacia správa**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 51/2007 Z. z.,ktorým sa ustanovujú požiadavky na uvádzanie osiva olejnín a priadnych rastlín na trh v znení neskorších predpisov (ďalej len „návrh nariadenia vlády“) podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z.

Predloženým návrhom nariadenia vlády sa preberajú do právneho poriadku Slovenskej republiky požiadavky ustanovené vo vykonávacej smernici Komisie (EÚ) 2020/177 z 11. februára 2020, ktorou sa menia smernice Rady 66/401/EHS, 66/402/EHS, 68/193/EHS, 2002/55/ES, 2002/56/ES a 2002/57/ES, smernice Komisie 93/49/EHS a 93/61/EHS a vykonávacie smernice 2014/21/EÚ a 2014/98/EÚ, pokiaľ ide o škodcov rastlín na osivách a inom rastlinnom reprodukčnom materiáli (Ú. v. EÚ L 41, 13.2.2020) (ďalej len „vykonávacia smernica 2020/177“). Ide o ustanovenia, ktorými sa upravujú dodatočné opatrenia, pokiaľ ide o regulovaných nekaranténných škodcov.

Návrh nebude predmetom vnútrokomunitárneho pripomienkového konania.

Návrh nariadenia vlády sa predkladá na skrátené pripomienkové konanie z dôvodu naliehavosti v termíne prevzatia právne záväzného aktu Európskej únie.

Dátum nadobudnutia účinnosti návrhu nariadenia vlády sa ustanovuje tak, aby nariadenie vlády nadobudlo účinnosť čo najskôr s ohľadom na dátum určený na prebratie vykonávacej smernice 2020/177.

Návrh bol predmetom pripomienkového konania. Súčasťou materiálu však nie je vyhodnotenie pripomienkového konania, pretože v dôsledku chyby SLOVLEX-u bol zrušený celý legislatívny proces LP/2020/175 a vznesené pripomienky nie sú k dispozícii.

Návrh sa predkladá bez rozporov.